बजरंग दल बैन के मुद्दे पर जोशी बोले- कांग्रेस की भ्रष्टाचार रूपी लंका को ध्वस्त करेंगे बजरंगी
Karnataka Congress Election Manifesto 2023; BJP State President and Leader of Opposition on Congress दौसा के महंगाई राहत कैंप में लगी स्क्रीन पर प्रधानमंत्री के खिलाफ वीडियो प्रसारित करने के मामले में भाजपा प्रदेश अध्यक्ष ने कहा यही तो कांग्रेस की नकारात्मक राजनीति है।
कर्नाटक में कांग्रेस द्वारा बजरंग दल पर बैन लगाने के मुद्दे पर भाजपा आक्रामक मोड में आ गई है। गुरुवार शाम को सवाई माधोपुर से जयपुर जाते वक्त लालसोट क्षेत्र में मीडिया से बात करते हुए भाजपा प्रदेश अध्यक्ष सीपी जोशी व नेता प्रतिपक्ष राजेंद्र राठौड़ ने कांग्रेस को घेरा।
प्रदेश अध्यक्ष ने कहा कि कांग्रेस की भ्रष्टाचार रूपी लंका को ध्वस्त करने का काम बजरंगी ही करेंगे। उन्होंने कहा जब कोई आतंकवादी एनकाउंटर में मारा जाता है तो कांग्रेस पार्टी के नेताओं के आंसू निकलते हैं।
आतंकवादी बरी हो जाता है तो इनके चेहरे पर खुशी आ जाती है। राम मंदिर नहीं बने इसके लिए सुप्रीम कोर्ट में चले जाते हैं और मंदिर निर्माण हो रहा है तो इनको तकलीफ हो रही है।
राज्यपाल को शिकायत करेंगे
दौसा के महंगाई राहत कैंप में लगी स्क्रीन पर प्रधानमंत्री के खिलाफ वीडियो प्रसारित करने के मामले में भाजपा प्रदेश अध्यक्ष ने कहा यही तो कांग्रेस की नकारात्मक राजनीति है। हम इस मुद्दे को राज्यपाल के संज्ञान में लाएंगे कि जिम्मेदार अधिकारियों के खिलाफ कार्रवाई होनी चाहिए।
हिम्मत है तो राजस्थान में बैन लगाकर दिखाए
वहीं नेता प्रतिपक्ष राजेंद्र राठौड़ ने कर्नाटक में बजरंग दल को बैन करने के सवाल पर कहा तुष्टिकरण की राजनीति करना शुरू से ही कांग्रेस पार्टी की फितरत में रहा है। वैसे तो कांग्रेस ने अघोषित रूप से राजस्थान में भी बैन किया हुआ है। यहां रामनवमी पर करौली में दंगाइयों द्वारा पथराव किया जाता है। अलवर में मंदिरों को तोड़ा जाता है, सालासर बालाजी में राम दरबार को ढहाया जाता है। कांग्रेस सरकार द्वारा बजरंग दल पर बैन लगाने की घोषणा करना तुष्टिकरण की नीति को उजागर करता है। सरकार की हिम्मत है तो राजस्थान में बैन लगाकर देखें। फिर उसका परिणाम भी देख लेना।
वोट की फसल काटने में नहीं मिलेगी सफलता
उन्होंने कहा राज्य सरकार को अपने कार्यकाल के अंतिम पायदान पर लोगों को महंगाई से राहत देने की याद आई है। विधानसभा चुनाव के दौरान जन घोषणा पत्र में जो वादे किए थे उनकी अब याद आई है। इन कैंपों के जरिए वोट की फसल काटने का प्रयास किया जा रहा है लेकिन सफलता नहीं मिलेगी।
महंगाई से नहीं, सरकार से राहत मांग रहे लोग
उन्होंने कहा राज्य सरकार की सरपरस्ती में जिस प्रकार कानून व्यवस्था का बंटाधार हुआ है, उससे अपराधी बेखौफ होकर वारदातों को अंजाम दे रहे हैं। लेकिन अब कितने ही खोखले वादे करके विज्ञापनों के जरिए प्रचार-प्रसार कर लें। अब लोग महंगाई से नहीं इस सरकार से राहत मांग रहे हैं और वह समय आने पर वोट की चोट से जनता करेगी।
CM ने अपमान की राजनीति से प्रताड़ित किया
राठौड़ ने कहा मुख्यमंत्री ने अपने ही साथियों को अपमान की राजनीति से प्रताड़ित किया है, उससे प्रदेश की जनता में रोष व्याप्त है। वहीं भाजपा के मुख्यमंत्री फेस के सवाल पर राठौड़ ने कहा प्रधानमंत्री नरेंद्र मोदी विश्व के सबसे लोकप्रिय नेता हैं। सही वक्त आने पर पार्लियामेंट्री बोर्ड इसका निर्णय करेगा। इस वक्त पूरी पार्टी एकजुटता से कांग्रेस सरकार को चुनाव में शिकस्त देने के लिए प्रयास में जुटी है।
जयपुर में बड़ा आंदोलन करेंगे
नेता प्रतिपक्ष ने कहा राज्य की कांग्रेस सरकार की जन विरोधी नीतियों के खिलाफ भाजपा द्वारा पूरे राजस्थान में पिछले 4 महीने से जन आक्रोश महारैलियों का आयोजन किया जा रहा है। बूथ स्तर से शुरू हुए भाजपा के आंदोलन मंडल, विधानसभा व जिला मुख्यालय के बाद अब राजधानी जयपुर में बड़ा आंदोलन किया जाएगा। उन्होंने कहा भाजपा पूरी तरह से एकजुट होकर काम कर रही है। हम कांग्रेस के विधायकों की तरह होटलों में बंद नहीं रहे, जनता के हितों के लिए सड़क पर संघर्ष कर रहे हैं।